Mening: Rassie behoort nr. 12-trui aan Frans Steyn te gee | Maroela Media
Mening: Rassie behoort nr. 12-trui aan Frans Steyn te gee
Rassie Erasmus. Foto: (AP Photo/Florencia Tanjun)
Rassie Erasmus is nie 'n rugby-afrigter wat daarvan hou om te gaan krap waar dit nie jeuk nie, maar die tyd is nou ryp om Frans Steyn op binnesenter te kies.
Tot dusver het Erasmus klimtol tussen Damian de Allende en André Esterhuizen gespeel om amperse stampkarrugby te speel, maar Steyn kan die Springbokspan soveel meer in die nr. 12-trui bied.
Hy is vinniger, baie meer ervare, kan die bal beter versprei en met sy lang buiteskoppe baie waarde tot die Bokke voeg.
Daar was verlede jaar sprake dat Erasmus vir Pollard na binnesenter wou skuif met Elton Jantjies op losskakel, maar van dié plan het daar dadels van gekom omdat Jantjies nie sy kanse behoorlik aangegryp het nie.
Dit sal in dié stadium, met Pollard wat sy selfvertroue herwin het en van krag tot krag gaan, moeilikheid soek wees om Pollard te skuif.
Erasmus sal beslis ook nie meer daaraan byt nie. Erasmus het Steyn weliswaar die afgelope ruk 'n paar keer met welslae van die plaasvervangersbank opgestuur, maar hy verdien 'n plek in die opdrafspan veral nadat De Allende nie Vrydag teen Japan in die laaste Wêreldbeker-opwarmwedstryd oortuig het nie.
Met die Bokke se WB-openingswedstryd wat nou teen die All Blacks op 21 September wag, moet Steyn die jawoord kry.
Die All Blacks het juis Saterdag in Hamilton na die hoogste rat oorgeskakel toe hulle Tonga met 92 – 7 vermorsel het. Anton Lienert-Brown was die binnesenter, maar wees verseker dat Sonny Bill Williams teen die Bokke sal speel.
Die wenspan sal óf teen die Iere óf die Skotte in die kwarteindronde speel en andersom vir die verloorspan.
Die Iere het Saterdag in Dublin na hul tweede opeenvolgende oorwinning oor Wallis (19 – 10) die All Blacks uit die eerste plek op die wêreldranglys geskuif, maar is hulle werklik die wêreld se beste span?
Bundee Aki is hul binnesenter en net soos die res van die stormramme, hou hy ook daarvan om die voordeellyn aan te val. Maar hy het 'n hele paar swakplekke wat uitgebuit kan word.
Die Iere speel die afgelope paar jaar wurgrugby en was Saterdag teen Wallis weer suksesvol daarmee.
* Die Skotte het hul voorbereiding met 'n oorwinning van 36 – 9 oor Georgië afgesluit.
Die Skotte maak die spel vinnig, rek die bal wyd, maar of hul voorspelers by die Bokke en All Blacks sal kan kers vashou, sal eers gesien moet word.
*Die Wallabies het in Sydney met 'n oorwinning van 34 – 15 oor Samoa afgesluit.
Nadat hulle baie goed in die eerste helfte vertoon het met David Pocock aan die spits na sy ellelange beseringslys, kon die Wallabies weer nie die tempo vir 80 minute handhaaf nie.
Hulle sal sekerlik die kwarteindronde haal, maar boesem nie baie vertroue in nie.
* Engeland het Vrydagaand in Newcastle baie goed teen Italië afgesluit met 'n oorwinning van 37 – 0. Hulle sal na alle waarskynlik óf teen die Bokke óf die All Blacks in die halfeindronde speel en dan kan daar perde wees.
* Uit 'n Suid-Afrikaanse oogpunt het Namibië Saterdag in Walvisbaai die Southern Kings 'n tweede keer in 'n ry geklop om met 21– 17 te seëvier.
Bokke skuif Wallis uit vierde plek op ranglys
Vrystaat-Cheetahs gly byna teen die Goue Leeus
Uitstekende artikel wat die bok probleme op 12 aanspreek. Dis al lank dat De Ellende nie die paal haal nie. Steyn is groter, sterker, vinniger, verdedig beter, met meer internasionale ervaring en hy is 'n alternative stelskopper veral ver van die pale af. Tyd dat Rassie sy WP bril afhaal en die spelers kies wat die wereldbeker kan wen.
As daar 'n moontlik was, sou Rassie dit gister probeer het
Steyn is oorgewig en daar is geen sprake van enige spoed by hom nie. Hy is ons STADIGSTE senter, selfs stadiger as Andre Esterhuisen.
Ek sal vir Steyn weghardloop en ek het 30 jaar laas rugby gespeel. LOL
Die Steyn van nou en die Steyn van 10 jaar terug, is twee baie verskillende spelers. Nee wat, eers 'n bietjie weight watchers toe vir hom.